NVG laat rowers ‘per ongeluk’ vryTwee mans wat daarvan beskuldig word dat hulle deel is van ŉ groep rowers is glo per ongeluk vrygelaat na ŉ misverstand in die Nasionale Vervolgingsgesag (NVG) se kantoor. The Saturday Star berig dat ŉ staatsaanklaer ŉ opdrag van ŉ ander aanklaer verkeerd verstaan het en dat dit daartoe gelei het dat die aanklagte teen Solly Mahlahlo en Morekgomo Stanley Phaahla teruggetrek is. Die saak sou in die Pretoria-Noord-streekshof aangehoor word. Kapt. Jan Sepato, woordvoerder van die polisie, sê daar moet nou dagvaardings aan Mahlahlo en Phaahla oorhandig word om in die hof te verskyn aangesien hulle nie uit aanhouding ontsnap het nie maar vrygelaat is. Mahlahlo en Phaahla en die groep rowers waarvan hulle glo deel is, het Fanie Venter, Tiaan Strydom en Jeandre Visagie in 2011 in Montana beroof. Venter, Strydom en Visagie sê hulle vrees nou vir hulle lewens aangesien hulle Mahlahlo en Phaahla positief geïdentifiseer het na die voorval. Hulle is bang die mans wil dalk wraak neem. Medupe Simasiku, woordvoerder van die NVG, sê intussen die opdrag is in Afrikaans aan die staatsaanklaer gegee en dat dit nie haar huistaal is nie. Hy sê dit was ŉ eerlike fout en dat dit nie dissiplinêre aksie regverdig nie.